ตักเตือนโบรก-ลูกค้า คีย์N-PARK100หุ้น
ตลาดเตือนโบรกเกอร์ไม่ให้ลูกค้าส่งออร์เดอร์แตกย่อย
20 ส.ค. 2554

ตลาดเตือนโบรกเกอร์ไม่ให้ลูกค้าส่งออร์เดอร์แตกย่อย 
นายศักรินทร์ ร่วมรังษี ผู้ช่วยกรรมการผู้จัดการ สายงานตรวจสอบ ตลาดหลักทรัพย์ เปิดเผยว่า ตลาดหลักทรัพย์ได้ตรวจสอบรายการซื้อขายหุ้นบริษัท แนเชอรัล พาร์ค (N-PARK) ซึ่งเป็นคำสั่งซื้อขาย (ออร์เดอร์) เข้ามารายการละ 100 หุ้น จำนวนหลายร้อยรายการ นับรวมหุ้นกว่า 9 หมื่นหุ้น ซึ่งผลตรวจสอบพบว่าเป็นออร์เดอร์ที่ส่งจากลูกค้าอินเทอร์เน็ต ถือเป็นรายการที่ไม่เหมาะสม และได้ตักเตือนโบรกเกอร์ไปแล้ว ไม่ให้ส่งรายการลักษณะนี้อีก ซึ่งโบรกเกอร์รับปากแล้วว่าจะไม่ทำอีก
“การตั้งออร์เดอร์ไม่จำเป็นต้องมีหลายรายการ สามารถส่งออร์เดอร์เดียวได้ กรณี N-PARK ไม่มีผลกระทบกับราคาหุ้น แต่ถือว่าไม่เหมาะสมจึงได้ตักเตือนไป ไม่ให้ส่งมาลักษณะนี้อีก” นายศักรินทร์ กล่าว 
สำหรับคำสั่งซื้อขายของ NPARK เป็นลักษณะการตั้งอัตโนมัติ Published Volume ซึ่งเป็นคำสั่งที่แตกย่อยหุ้นออกมาทยอยขายจำนวนมาก เพื่อไม่ให้เกิดผลกระทบกับราคา ณ ขณะนี้ นอกจากนี้หากตั้งขายครั้งเดียวไม้ใหญ่ๆ จำนวนมาก จะทำให้นักลงทุนเกิดความตื่นตระหนกได้ Published ออร์เดอร์ จึงจำเป็นและตลาดไม่สามารถยกเลิกได้